Հայաստանում 2008 թ.-ին շարունակվել են IPAP իրագործմանն ուղղված աշխատանքները
Հայաստանում 2008թ. ընթացքում շարունակվել են Հայաստան-ՆԱՏՕ Անհատական գործընկերության գործողությունների ծրագրի (ԱԳԳԾ) իրագործմանն ուղղված աշխատանքները, ասվում է ՀՀ ԱԳՆ 2008 թ. տարեկան հաշվետվության մեջ։
Մասնավորապես, փաստաթղթի համաձայն, խոսքը ճգնաժամերի կառավարման և արտակարգ իրավիճակների, ռազմական բարեփոխումների, սահմանային անվտանգության, ահաբեկչության դեմ պայքարի, Գիտություն հանուն խաղաղության ծրագրի և հանրային դիվանագիտության ոլորտներում համագործակցության խորացման մասին է։
ՀՀ արտգործանախարարությունում հիշեցրել են, որ 2008թ. նոյեմբերի 5-ին ՀՀ նախագահ Սերժ Սարգսյանը հանդիպել է ՆԱՏՕ-ի Գլխավոր քարտուղար Յապ դե Հոոպ Սխեֆերի հետ, իսկ մայիսի 28-ին տեղի է ունեցել Հայաստանի մասնակցությամբ Հյուսիսատլանտյան խորհրդի հանդիպումը, որին մասնակցում էին ՀՀ արտաքին գործերի նախարար Էդվարդ Նալբանդյանը և պաշտպանության նախարար Սեյրան Օհանյանը: Դրանով ավարտվել է ԱԳԳԾ իրականացման առաջին երկամյա փուլը, կազմվել է վերանայված գործողությունների ծրագրի նախագիծը:
Հաշվետվության մեջ նաև ասվում է, որ 2008թ. հունիսին Հայաստանը կրկնապատկել է իր խաղաղապահ ուժերը Կոսովոյում՝ հասցնելով մեկ վաշտի (70 հոգի):
«2008թ. հունիսին Հայաստանում ՀՀ-ՆԱՏՕ Անհատական գործընկերության գործողությունների ծրագրի շրջանակներում կայացավ հերթական ՆԱՏՕ-ի շաբաթը, որի ընթացքում տեղի ունեցան Դաշինքի բարձրաստիճան ներկայացուցիչների այցեր Երևան», - ասվում է հաշվետվության մեջ։-0-